TARYBOS REGLAMENTAS (EB) Nr. 719/2007
2007 m. birželio 25 d.
iš dalies keičiantis Reglamentą (EB) Nr. 234/2004 dėl tam tikrų ribojančių priemonių Liberijai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 60 ir 301 straipsnius,
atsižvelgdama į 2007 m. birželio 11 d. Bendrąją poziciją 2007/400/BUSP, iš dalies keičiančią Bendrąją poziciją 2007/93/BUSP dėl tam tikrų ribojančių priemonių Liberijai (1),
atsižvelgdama į Komisijos pasiūlymą,
kadangi:
(1)
2004 m. vasario 10 d. Bendrojoje pozicijoje 2004/137/BUSP dėl tam tikrų ribojančių priemonių Liberijai (2) numatyta įgyvendinti priemones, išdėstytas su Liberija susijusioje Jungtinių Tautų Saugumo Tarybos rezoliucijoje 1521 (2003), įskaitant, inter alia, neapdirbtų deimantų iš Liberijos importo draudimą. 2007 m. vasario 12 d. Bendrąja pozicija 2007/93/BUSP, iš dalies keičiančia ir atnaujinančia Bendrąją poziciją 2004/137/BUSP dėl ribojančių priemonių Liberijai (3) šis draudimas buvo paskutinį kartą atnaujintas šešių mėnesių laikotarpiui. 2007 m. balandžio 27 d. JT Saugumo Taryba priėmė rezoliuciją 1753 (2007). Nuspręsta, inter alia, nutraukti deimantams iš Liberijos taikomas ribojančias priemones. Po to 2007 m. gegužės 4 d. Liberija įtraukta į Kimberley proceso sertifikavimo schemą. Atitinkamai Liberija turėtų būti įtraukta į 2002 m. gruodžio 20 d. Tarybos reglamento (EB) Nr. 2368/2002, įgyvendinančio Kimberley proceso sertifikavimo schemą dėl tarptautinės prekybos neapdorotais deimantais (4), II priede pateiktą sąrašą kaip dalyvė.
(2)
Tarybos Reglamentu (EB) Nr. 234/2004 (5) draudžiamas, inter alia, neapdirbtų deimantų iš Liberijos importas.
(3)
Todėl Reglamento (EB) Nr. 234/2004 6 straipsnio 1 dalis, kuria draudžiamas Liberijos kilmės neapdirbtų deimantų importas į Bendriją, ir 6 straipsnio 3 dalis, kuria draudžiama apeiti minėtą draudimą, turėtų būti panaikintos atgaline data nuo 2007 m. balandžio 27 d.,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 234/2004 6 straipsnio 1 ir 3 dalys panaikinamos.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. balandžio 27 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. birželio 25 d.